**Әкені жоқтау**

**Бісміллә еді сөз басым,**

**Айтсам бір келер көз жасым.**

**Кетіпті-ау әкем келмеске,**

**Иманың болсын жолдасың!**

**Бір пайғамбар Нүсіп-ті,**

**Басынан сұңқар ұшыпты.**

**Кеше де жүрген әкешім,**

**Қара жерге түсіпті.**

**Имансыз ауыз ашпаған,**

**Дәретсіз жерді баспаған.**

**Иманды болғыр әкем-ай!**

**Артына бізді тастаған.**

**Әкем келді сексенге,**

**Жылайын жұртым сөксең де.**

**Әкемдей, шіркін, жан тумас,**

**Алтын мен күміс ексем де!**

**Мұңы бар адам жылап тұр,**

**Мұңы жоқ адам сынап тұр.**

**Жылады деп сөкпе, жұрт,**

**Тас қорғаным құлап тұр.**

**Бейістің төрі жапырақ,**

**Жапырақ түсті жалтырап.**

**Әкем бір кетті келмеске,**

**Алдынан жансын шам-шырақ.**

**Меккенің тауы Медине,**

**Жақсы дейді о дүние.**

**О Дүниеге барғанда,**

**Самалы тисін бетіңе.**

**Бейітінің басы үш тас-ты,**

**Басынан сұңқар ұшпас-ты.**

**Кешеде жүрген әкем-ай,**

**Бізбенен бүгін қоштасты.**

**Бәйтерек басы бүрленер,**

**Бүрленген соң түрленер.**

**Басқалай туыс не керек,**

**Сарқытын бізге кім берер?!**

**Сексенге келген жасыңда,**

**Пайғамбар келсін қасыңа.**

**Жеңіл болсын сұрағың,**

**Солардың бол қасында.**

**Есіктің алды тобылғы,**

**Тобылғы бүрі төгілді.**

**Әкемнен мен айрылып,**

**Қабырға, қолым сөгілді.**

**Бұйыртсын Алла иманын!**

**Қабыл көрсін құранын.**

**Иманды болғыр, әкем-ай,**

**Бейісте болсын тұрағың!**

**Үйің бір қалды тігулі,**

**Киімің қалды ілулі.**

**Әкеден бала айрылдық,**

**Тарлығы дүние білінді.**

**Асқар тауым әкем ед,**

**Айдын көлім шешем ед.**

**Әке-шешеден айрылған,**

**Біздей сорлы өтер ме ед?!**

**Мінгенде атым сетер ме,**

**Бәйгеге қоссам жетер ме?**

**Әке-шешеден айрылып,**

**Көрген бір күнің бекер де.**

**Жібектен киім жамылып,**

**Көзімнің жасы ағылып.**

**Әке-шешені көп ойлай,**

**Мен отырмын сағынып.**

**Есіктің алды мұнай-ды,**

**Мұңы бар адам жылайды.**

**Мұңымды айтып жыласам,**

**Мұңымды кім тыңдайды.**

**Мінгендей атым кекілді,**

**Жолаушы кеткен секілді.**

**Иманды болғыр, әкем-ай!**

**Келмеске барып бекінді.**

**Мінгендей атым қаракер,**

**Қамшыланса шығар тер.**

**Кешеде жүрген әкем-ай,**

**Мекені болды-ау қара жер.**

**Мінгендей атым көк дөнен,**

**Ажал бір келді-ау көлденең.**

**Әкемнен мен айырылып,**

**Шыбын жан отыр өлмеген.**

**Күн көрінер күймеден,**

**Іс құтылмас инеден.**

**Иманды болғыр әкем-ай!**

**Не көрер о дүниеден.**

**Жеңіне киген жеңсесі,**

**Көтерілмей жүр еңсесі.**

**Барғанда келмейт деуші еді,**

**Бұйрықша, шіркін, келсеші!**

**Мінгендей атым аршын көк,**

**Бәйгеге қостым барсын деп.**

**Алладан ұрпақ сұрапты,**

**Шулап бір артта қалсын деп.**

**Сұрапты ұрпақ Алладан,**

**Сұрапты атын молладан.**

**Сол ұрпағың біз сорлы,**

**Артыңнан шулап боздаған.**